CIVILDIENESTA TIESAS RĪKOJUMS

(pirmā palāta)

2011. gada 22. jūnijā

Lieta F-33/10

Giorgio Lebedef

pret

Eiropas Komisiju

Civildienests – Ierēdņi – 2005. gada novērtējums – Karjeras attīstības ziņojums – Civildienesta noteikumu 43. panta VĪN – Ziņojums, kas sagatavots pēc sprieduma lietā F-36/07 pasludināšanas – Acīmredzama nepieņemamība

Priekšmets Prasība, kas celta saskaņā ar LESD 270. pantu, kurš piemērojams EAEK līgumam atbilstoši tā 106.a pantam, un ar kuru G. Lebedef lūdz atcelt viņa karjeras novērtēšanas ziņojumu par laika posmu no 2005. gada 1. janvāra līdz 31. decembrim, kuru Komisija sagatavoja pēc tam, kad tās iepriekšējais karjeras novērtējuma ziņojums par šo pašu laika posmu tika atcelts ar Civildienesta tiesas 2008. gada 7. maija spriedumu lietā F-36/07 Lebedef/Komisija

Nolēmums Prasību noraidīt kā acīmredzami nepieņemamu. Prasītājs atlīdzina tiesāšanās izdevumus.

Kopsavilkums

1. Ierēdņi – Novērtējums – Karjeras attīstības ziņojums – Pieņemšana – Paraksts “akceptēts” – Sekas – Noslēgšana

(Civildienesta noteikumu 43. pants)

2. Ierēdņi – Pārsūdzība – Iepriekšēja administratīva sūdzība – Termiņi – Termiņa sākums – Paziņošana – Jēdziens – Karjeras attīstības ziņojuma paziņošana iestādes iekšējā informācijas sistēmā – Ierēdņa iepazīšanās [ar ziņojumu], par ko liecina piekļuves šai sistēmai reģistrs

(Civildienesta noteikumu 90. panta 2. punkts)

1. Tas, ka ierēdnis ir parakstījis savu karjeras novērtējuma ziņojumu ar “akceptēju”, nozīmē, ka ar to šī ziņojuma izstrādes procedūra ir noslēgusies.

Komisijas pieņemtajos Civildienesta noteikumu 43. panta vispārīgajos īstenošanas noteikumos ir paredzēti vairāki veidi, kā tiek noslēgts karjeras novērtēšanas ziņojums. Kopumā noslēgšana var izrietēt vai nu no tā, ka amata veicējs piekrīt ziņojumam, vai arī tā iestājas, ja šis ierēdnis nereaģē noteiktajā desmit dienu termiņā. Šajā ziņā, ja ierēdnis uzskata, ka viņa karjeras novērtēšanas ziņojums ir nepieņemams, bet skaidri to nedara zināmu desmit dienu termiņā, ja viņš atsakās to darīt, viņš nonāk situācijā, kura vispārējos īstenošanas noteikumos nav paredzēta.

(skat. 29., 30., 32. un 33. punktu)

2. Lēmums ir atbilstoši paziņots Civildienesta noteikumu 90. panta 2. punkta izpratnē, ja tas ir paziņots adresātam un ja viņam ir bijusi iespēja atbilstoši iepazīties ar tā saturu.

No tā izriet, ka tas, ka ierēdnis ir iepazinies ar karjeras attīstības ziņojumu iestādes iekšējā informācijas sistēmā, par ko liecina piekļuves šim ziņojumam minētajā sistēmā reģistrs, ļauj konstatēt, ka karjeras attīstības ziņojums šai ieinteresētajai personai ir darīts zināms. Tas šādi ir a fortiori arī tad, ja iepazīšanās ar karjeras novērtēšanas ziņojumu iekšējā informācijas sistēmā mērķis tieši ir to parakstīt, lai to formāli noslēgtu.

Šajā ziņā, tā kā iekšējā informācijas sistēma ir aizsargāta sistēma, kurai ierēdnis piekļūst ar personīgu paroli, tās ticamība nevar tikt apšaubīta, pamatojoties uz vienkāršiem apgalvojumiem par risku, kas saistīts ar manipulēšanu ar datiem.

(skat. 38., 40. un 41. punktu)

Atsauces

Tiesa: 1976. gada 15. jūnijs, 5/76 Jänsch/Komisija, 10. punkts.

Pirmās instances tiesa: 2005. gada 23. novembris, T-507/04 Ruiz Bravo-Villasante/Komisija, 29. punkts; 2006. gada 19. oktobris, T-311/04 Buendía Sierra/Komisija, 121. punkts.

Civildienesta tiesa: 2007. gada 25. aprīlis, F-59/06 Kerstens/Komisija, 34.–36. punkts.